১ লাখ ডলার বিনিয়োগ পেল স্টার্টআপ প্রতিষ্ঠান ইন্টার‍্যাক্টিভ কেয়ারস
সম্প্রতি ভার্চুয়াল শিক্ষা প্ল্যাটফর্ম ইন্টার‍্যাক্টিভ কেয়ারস এক লাখ ডলার বিনিয়োগ পেয়েছে।
ঢাকার এই স্টার্টআপ প্রতিষ্ঠান জানিয়েছে, তারা অ্যাক্সিলারেটিং এশিয়া নামের একটি বিনিয়োগ তহবিল থেকে এই তহবিল পেয়েছে।
এই তহবিল থেকে আরও আড়াই লাখ ডলার বিনিয়োগ পাওয়ার সম্ভাবনাও আছে বলে জানিয়েছে স্টার্টআপ প্রতিষ্ঠানটি।
এক্সিলারেটিং এশিয়া একটি প্রাথমিক পর্যায়ের ভেঞ্চার ক্যাপিটাল তহবিল যা মূলত দক্ষিণ-পূর্ব ও দক্ষিণ এশিয়ার 'প্রি-সিরিজ এ' শ্রেণীভুক্ত স্টার্টআপগুলোতে বিনিয়োগ করে।
এক্সিলারেটিং এশিয়ার সর্বশেষ বিনিয়োগের ঘোষণায় বলা হয়েছে, তারা আপাতত জাপান, সিঙ্গাপুর, ভারত, শ্রীলংকা, পাকিস্তান এবং বাংলাদেশের মোট আটটি স্টার্টআপে বিনিয়োগ করবে। এই আট স্টার্টআপের মধ্যে ইন্টারেক্টিভ কেয়ারস একমাত্র বাংলাদেশি স্টার্টআপ।
ইন্টারেক্টিভ কেয়ারস জানিয়েছে, এ বিনিয়োগের মাধ্যমে একটি নতুন কৃত্রিম বুদ্ধিমত্তা-চালিত পণ্য চালু করা হবে এবং প্রতিষ্ঠানটির কার্যক্রম আরও বাড়ানো হবে।
২০২০ সালে আল সামির ও জামিলা বুপাশা খুশবু এই অনলাইনভিত্তিক শিক্ষা প্ল্যাটফর্ম প্রতিষ্ঠা করেন।
এর আগেও এক্সিলারেটিং এশিয়া বাংলাদেশি স্টার্টআপে বিনিয়োগ করেছে। সিঙ্গাপুরভিত্তিক এই ভেঞ্চার ক্যাপিটাল তহবিল থেকে আই ফার্মার, শাটল, যান্ত্রিক, এডুটেক, উইগ্রো এবং আরও কিছু বাংলাদেশি স্টার্টআপে বিনিয়োগ করা হয়েছিল।
মূলত প্রি-সিড বা প্রি-সিরিজ এ, বি ও সি বিনিয়োগ বলতে যা বোঝানো হয়, তা হল, স্টার্টআপের আংশিক মালিকানা বা অংশীদারিত্বের বিনিময়ে প্রতিষ্ঠানটিতে বিনিয়োগ প্রক্রিয়া।
ইংরেজী থেকে অনুবাদ করেছেন আহমেদ হিমেল


সম্প্রতি ভার্চুয়াল শিক্ষা প্ল্যাটফর্ম ইন্টার‍্যাক্টিভ কেয়ারস এক লাখ ডলার বিনিয়োগ পেয়েছে।